text: Hanus Mortensen kann gerast lykilin, sum vit opna KÍ verjuna við . Hann hevur spælt væl, síðan hann fekk møguleikan, og kann brúkast á fleiri plássum á liðnum. Aðrir spennandi leikarar eru tó eisini klárir til at taka av.
text: #000000
text: Nú ymsu kappingarnar av álvara eru byrjaðar, stendur enn eitt vikuskifti, við einari rúgvu av dystum, fyri framman. Enn eru U-8 og U-10 hjá gentum og dreingjum ikki byrjaði, men øll hini liðini hjá ungdómsdeildini kappast leygardagin, umframt at 3.Deild, 2.Deild og Effodeildin eisini skulu spæla sama dag. Orsøkin til at eisini Effodeildin spælur leygardagin er tann, at 2. umfar av Løgmansteypakappingini verður spælt ónsdagin. FSF hava sostatt tikið hædd fyri hesum, og lagt fimta umfar av Effodeildini til leygardagin.
  Góð undirtøka hjá U-12 dreingjunum
  Fyrsta kappingin hjá U-12 var síðsta vikuskifti á Argjum og á Toftum, og leygardagin verður so tann næsta kappingin spæld. Hesaferð gongur leiðin út á Argir og til Streymnesar, og vit verða enn betur mannaði, enn vit vóru seinast.
  Tað eru heili 19 børn í U-12 aldursbólkinum, og tað er sera positivt. Vit hava eisini fingið góðan styrk úr Hvalba, haðani fimm dreingir eru komnir. Teir hjálpa væl til, og eru eisini sera raskir.
text: #000001
text: Millum allar dreingirnar er eisini ein genta, og hon er minst líka røsk sum dreingirnar, um ikki enn raskari. Hon hevur verið við okkum, líka síðan vit byrjaðu at spæla í U-8, og fram til í summar, kemur Kristin Petra Højsted at vera við hjá dreingjunum. Eftir summarsteðgin, fer Kristin at royna seg á gentuliðnum hjá ROYN, har fleiri aðrar av Tvøroyri eisini spæla. Upprunaliga vóru fleiri gentur, sum eisini spældu saman við dreingjunum, men tær eru allar farnar til Hvalbiar at spæla.
  Vit fara at ynskja henni allan blíðan byr framyvir, og heldur hon á at kempa, sum hon so fyrimyndarliga ger, so kemur hon við statsgaranti á landsliðið um nøkur ár.
text: #000002
text: U-14 hjá dreingjum skuldu upprunaliga spæla heimadyst móti KÍb leygardagin, men klaksvíkingar hava býtt um pláss við FC Suðuroy, sum onkursvegna var komið í skeivan bólk frá byrjan. Suðuroyarliðini skuldu upprunaliga kappast í økisbólkinum, men onkursvegna var ein misskiljing farin fram. Feilurin er nú rættaður, og leygardagin spæla U-14 liðini hjá TB/Royn og FC Suðuroy. spennandi verður at síggja, um okkara framhaldandi fara at megna at spæla tann góða fótbóltin, vit øll vita, at teir duga. Liðið hevur, at kalla, ikki verið fullmannað til ein einasta dyst enn, men nú byrja leikararnar at koma fyri seg aftur, og hópurin byrjar at líkjast nøkrum spennandi. Dysturin byrjar kl. 12 á Skørðunum í Hvalba.
text: #000003
text: Eftir at hava vent einari keðiligari gongd í fyrstu dystunum, til seinasta dyst at vinna stórt á útivølli, byrjar at síggja gott út aftur hjá U-16 dreingjunum. Dystur teirra um vikuskiftið, verður á Skála, hóast mótstøðuliðið eitur Víkingur. Orsøkin til, at dysturin er fluttur inn á Skála, er tann, at vøllurin í Gøtu er fult bookaður, meðan teirra seinni vøllur í Leirvík verður umvældur í skrivandi stund. Avtala er fingin í lag við Skála, og sostatt verður spælt har inni í staðin. Dysturin byrjar leygardagin kl 14.
text: #000004
text: 3. Deild eru væl við
  Fyri fyrstu ferð í nøkur ár, hava TB aftur eitt lið í 3.Deild. Tað vóru so øðiliga nógvir leikarar, sum byrjaðu at venja, og tí varð mett, at eitt lið mátti meldast til kappingina í 3.Deild.
  Kappingin er skipað eitt sindur ørðvísi, enn hinar kappingarnar hjá teimum vaksnu. Tað er nevnuliga soleiðis, at kappingin er skipað í seks bólkar, hvør við fýra liðum. Hesi spæla so innanhýsis, tvær ferðir móti hvør øðrum, og so verður gjørt upp. Nummar eitt og tvey úr hvørjum bólki fara so í einum finalubólki, meðan liðini sum endaðu sum nummar 3 og 4, fara at spæla í einari kapping fyri seg.
  Higartil hevur kappingin hilnast væl hjá TB, og eftir at hava spælt tveir dystir á útivølli, og ein í Vági, hevur TB fingið 4 stig. Liðini, ið eru saman við TB í bólki D, eru; VÍKINGUR a, ÍF og B68.
  Næsti dysturin hjá TB verður leygardagin í Hvalba, tá Víkingur vitja. Dysturin byrjar kl 14.
text: #000005
text: 2. Deildarliðið hjá TB hevur ikki fingið byrjanina, teir vónaðu at fáa, og eftir tveir 0-2 ósigrar, skulu teir leygardagin royna at venda gongdini í Havn, har samanlagda Giza/Hoyvík taka móti. Heimaliðið er á odda í deildini, og eru higartil ósigraðir. Skal TB tí gera sær nakra vón um, at fáa eitt hampuligt úrslit suður aftur við, má leggjast nógv fyri, og kempast má av øllum alvi.
text: #000006
text: TB skal á vitjan við Djúpumýru í Klaksvík leygardagin, og tað verður uttan iva ein spennandi dystur. KÍ eru vanliga sterkir á heimavølli, og tí skal hegni, gott áræði og dirvi til, hjá okkara, fyri at koppa bláu bylgjuni. Bert eitt stig er á muni millum liðini, og tað er umráðandi, at vit fáa eitt gott úrslit suður við.
  Okkara skulu ikki leggja dent á Kristoffur Jakobsen, Hjalgrím Elttør og hvat teir enn eita...Heldur eiga vit at dúva á egna styrki, og veruliga taka møguleikarnar.
  Onkur dragist við snuddir, og hava ikki vant við fullari megi í vikuni, men enn er óv tíðliga at siga, um teir verða klárir til dystin leygardagin.
  Nú skal tað verða dreingir, drívið á
text: #000007